Kadmiumjodied - Wikipedia
Chemiese formule CdI2
Molêre massa 355,21 g/mole
Smeltpunt 388 °C
Kookpunt 787 °C
Digtheid 5,67 (rel. water)
Oplosbaarheid Oplosbaar in koue water
LD50 4708 mg/kg (oraal in rotte)
Kadmiumjodied is 'n verbinding van kadmium en jodium met formule CdI2.
2 Elektriese eienskappe
Die 4H-kristalstruktuur van kadmiumjodied is gelaagd en dit is die argetipe van die strukturbericht-klassifikasie se C6-struktuur. Daar is talle verbindings en minerale wat hierdie kadiumjodiedstruktuur het. Gewoonlik het hulle groot polariseerbare anione soos swawel, seleen, broom, jodium ensomeer. Die gelaagde C6-struktuur kan van die heksagonale digpakking afgelei word deur die oktaëderholtes in die een laag met metaalatome te vul en die volgende laag leeg te laat. Die elektriese polarisasie wat die gevolg is van die teenwoordigheid van katione aan die een kant van die anioonlaag en die ontbreek daarvan aan die ander kant help om die struktuur te stabiliseer. Stowwe met kleiner ione soos oksiede of fluoriede vorm gewoonlik strukture waar katione aan altwee kante teenwoordig is en daardeur nie gelaagd is nie, omdat hierdie kleiner ione moeiliker is om te polariseer. (Hulle het minder elektroneskille en is 'harder'.)
Elektriese eienskappe[wysig | wysig bron]
Kadmiumjodied is 'n halfgeleier. Die elektriese eienskappe is afhanklik van die suiwerheid en die perfeksie van die kristalle. Die kristalstruktuur bevat maklik stapelfoute en dit vorm politipes. Suiwering deur sonesmelting lewer die suiwer 4H-vorm. Die bandgaping neem af van 3,9 eV by 8 keer sonesmelt tot 3,3 eV by 25 keer. Die gesuiwerde eenkristalle is kleurloos.
Kadmiumjodied word gebruik in litografie, fotografie, elektroplatering en die vervaardiging van fosfore.
Bereiding[wysig | wysig bron]
Kadmiumjodied kan berei word deur die toevoeging van die kadmiummetaal, of sy oksied, hidroksied of karbonaat by hidrojoodsuur. Die verbinding kan ook berei word deur verhitting van kadmium met jodium.
↑ ScienceLab MSDS.
↑ R. Prasad Review Article Present state of polytypism in cadmium iodide crystals Phys. stat. sol (a) 38(11) 1976
↑ Effect of purity of cadmium iodide crystals on physical properties, Sanjeev Kumar en Shalini SharmaInternational Journal of Advancements in Research & Technology, 2(9), September 2013
Ontsluit van "https://af.wikipedia.org/w/index.php?title=Kadmiumjodied&oldid=1803219"
Die bladsy is laas op 10 September 2018 om 00:37 bygewerk.